Author: Jaroslav Juriga
Company: MŠSR

Správa zo zahraničnej pracovnej cesty

Meno a priezvisko: | Ing. Jaroslav Juriga
Pracovisko: | Ministerstvo školstva, vedy, výskumu a športu SR
Pracovné zaradenie: | Vedúci oddelenia európskych vzdelávacích politík a programov
Znalosť jazykov: | Aj, Nj
Štát: | Belgicko
Mesto: | Leuven/Brusel
Dátum: | 11. – 13. 10. 2010
Prijímajúca organizácia: | Európska komisia
Účel cesty: | Zasadnutie Poradného výboru pre EKR a Skupiny pre indikátory a benčmarky EÚ
Spôsob financovania: | náklady hradí MŠVVŠ SR, cestovné refunduje EK
Priebeh podujatia:

Rokovanie Poradného výboru pre EKR viedol Gordon Clark z EK. Členom Poradného výboru EKR bol na úvod predstavený francúzsky kvalifikačný rámec. V prezentácii referenčnej správy bol predstavený spôsob implementácie EKR na základe zodpovedania 10 referenčných oblastí, ktoré pripravil Poradný výbor na začiatku implementačného procesu. 

Jennifer Wannan a Jens Bjornavold prezentovali postup v projekte uznávania neformálneho vzdelávania. EK, spolu s Cedefopom, pracujú na tejto téme v snahe pripraviť odporúčanie Rady EÚ, v ktorom by boli zachytené merateľné ukazovatele uznávania. Vychádzajú pritom z predtým publikovaných dokumentov, ktoré vydal Cedefop. Ide o snahu rozpracovať túto prierezovú tému viacerých vzdelávacích politík do jedného dokumentu. Dokument by mal byť prijatý do konca 2011 na úrovni ministrov.

ESCO – terminologický nástroj pre zblíženie sektorov vzdelávania a trhu práce (povolaní). Kombinuje v sebe viaceré oblasti, metodiky a štandardy, najmä: ISCED, ISCO, výsledky vzdelávania a národné sústavy povolaní. EK prezentovala výsledky online prieskumu, ktorý prebiehal v priebehu augusta-septembra 2010. 
Jeho závery potvrdzujú niektoré doteraz známe fakty, napr. že krajiny používajú rôzne klasifikácie v oblasti vzdelávania a pracovných činností, ale neexistuje ich prepojenie, ale aj to, aby ESCO taxonómia bola viac zameraná na pracovné činnosti, kompetencie a zručnosti ako na osobnostné charakteristiky. 
Za najvýznamnejší prínos tohto nástroja je považovaná podpora procesu zbližovania opisu pracovných pozícií a záujemcov o pracovnú pozíciu, ktorá by mala byť založená na požadovaných zručnostiach a kompetenciách na danú pracovnú pozíciu. 

Anita Kremo z EK prezentovala tretie vydanie informačnej publikácie o implementácii EKR. Podrobne sa publikácia venuje predovšetkým pravidlám prepojenia kvalifikačných rámcov, riadenia tohto procesu a otázkam funkčnosti a využitia národných kvalifikačných rámcov po ich prepojení s európskym. Členovia Poradného výboru podporili zvolenú štruktúru obsahu aj zameranie publikácie. Návrh textu bude prediskutovaný aj na ďalších relevantných pracovných skupinách a následne publikovaný.

Ďalej predstavila pokračovanie prác na webovom portáli EKR. Jeho účelom je poskytnúť kompletné informácie o EKR na jednom mieste. Zároveň umožňuje porovnať prepojenie jednotlivých úrovní NKR v jednotlivých krajinách. Nové funkcie na portáli sú pripravené zobrazovať kompletné informácie o kvalifikačných rámcoch/systémoch v jednotlivých krajinách, porovnať ich s inými krajinami/systémami, vyhľadať kvalifikáciu a jej zaradenie v NKR jednotlivých krajín, jej porovnanie v rámci rozličných krajín, súhrn dokumentov a projektov, ktoré sa zaoberajú EKR a ďalšie. 
Informačné využitie portálu je možné už v súčasnosti, plnohodnotné využitie ďalších funkcionalít bude možné po prepojení NKR s EKR v ďalších krajinách, resp. po prepojení národných databáz kvalifikácií s týmto portálom.

Carlo Scatoli z EK oboznámil členov Poradného výboru o pokračovaní revízie ISCED klasifikácie, ktorú koordinuje Štatistický úrad Unesco. Hlavné rozdiely oproti predchádzajúcej verzii klasifikácie úrovní vzdelávania sú: rozdelenie na 9 úrovní, jednotkou klasifikácie ostáva vzdelávací program, ale pre potrebu lepšieho definovania výstupu vzdelania je ako výstup vzdelávacieho programu definovaná kvalifikácia, pokrýva formálne aj neformálne vzdelávanie. Poradný výbor pripravil pozíciu k návrhu revízie ISCED, ktorú bude EK ako zástupca v danej pracovnej skupine prezentovať.

Pokračoval prezentáciou prvých výsledkov návrhu pravidiel-návodu prepojenia kvalifikácií udeľovaných medzinárodnými organizáciami (sektorové organizácie, profesijné zoskupenia, nadnárodné spoločnosti...) do národných kvalifikačných rámcov. V tomto zmysle „medzinárodnou kvalifikáciou“ je definovaná kvalifikácia udeľovaná medzinárodnou organizáciou bez účasti subjektu na národnej úrovni (najmä z decíznej-vládnej úrovne, napr. ministerstva alebo akreditačného subjektu na neho naviazaného). Viacerí členovia Poradného výboru navrhli doplniť znenie pravidiel-návodu, ktoré EK zapracuje a predloží v upravenej podobe na najbližšie rokovanie.

********

Rokovanie Skupiny pre indikátory a benčmarky EÚ otvoril a viedol Denis Crowley z EK. Informoval o pripravenom programe a po niekoľkých pripomienkach schválil zápis z ostatného rokovania v Madride. Následne informoval o vývoji stratégie Európa 2020 a niektorých prijatých dokumentoch na EÚ úrovni (odborné vzdelávanie, Mládež v pohybe). Ďalej informoval o aktuálnej situácii v oblasti revízie ISCED klasifikácie, v rámci ktorej prebieha v súčasnosti konzultačný proces k návrhu revízie.

Michaela Salsana z Výskumného centra EK predstavila výskum v oblasti stanovenia indexu celoživotného vzdelávania ako kombináciu niekoľkých existujúcich indikátorov v rámci ELLI – European Lifelong Learning Indicators – www.elli.org.
Projekt je zameraný na podrobné skúmanie, porovnávanie a vývoj ukazovateľov, ktorými možno sledovať rozvoj celoživotného vzdelávania v jednotlivých krajinách. Jeho vývoj prebieha vo výskumnom konzorciu, vedeného EK. 
Skladá sa zo 4 hlavných súčastí, ktoré v sebe zahŕňajú viacero existujúcich meraní: formálne vzdelávanie (to know), odborné vzdelávanie (to do), osobný rast jednotlivca (to be), sociálna súdržnosť (to live together). Keďže index v sebe obsahuje niekoľko rôznych štatistických zistení, možno na základe neho celkom ľahko porovnávať rozvoj celoživotného vzdelávania a jeho prínosov pre spoločnosť a jednotlivca. Ale aj vzájomne ho porovnávať napr. s indexom konkurencieschopnosti či zdravia jednotlivca.

Cristina Marcone z EK prezentovala štvrtú kapitolu zo správy o vývoji vzdelávacích politík v EÚ. Predchádzajúce kapitoly boli distribuované elektronicky v priebehu júla a augusta a jednotlivé štáty mohli pripomienky k nim uplatniť v tomto období. Ostatná kapitola sa venuje inováciám, tvorivosti a podnikateľským kompetenciám na všetkých úrovniach vzdelávania. Správa podrobne popisuje zapracovanie týchto oblastí do vzdelávacieho obsahu a obsahuje viacero porovnaní členských štátov v týchto oblastiach. Okrem nich sa osobitne venuje aj vývoju stavu absolventov a pokroku v oblasti vzdelávania v matematike, prírodných vedách a technológiách.

Členom výboru boli prezentované výsledky prieskumu jazykových kompetencií (ESLC). Pilotného testovania sa zúčastnilo skoro 25 tisíc študentov z takmer všetkých krajín EÚ. SK sa nezúčastnilo. Prebehlo vo februári až apríli tohto roka. Hlavné testovanie prebehne budúci rok a jeho výsledky poslúžia pre prípravu záverov Rady o jazykových kompetenciách.

V priebehu 2011 a 2012 prebehne prieskum ICILS – prieskum IKT zručností. Zapojených je 22 štátov z celého sveta, vrátane SK. Prieskum vedie austrálska spoločnosť. V rámci prieskumu sa pripravujú tri druhy dotazníkov: pre študentov, pre učiteľov a pre školy. Pilotné testovanie prebehne v roku 2012, hlavné v roku 2013. Výsledky budú dostupné koncom roka 2014.

Eurydice informovalo o vývoji indikátora profesionálneho rozvoja učiteľov. Pripravovať sa bude v rámci ďalšieho kola testovania TALIS, ktoré by malo prebehnúť v roku 2013. V septembri tohto roku sa uskutočnilo prvé stretnutie riadiaceho výboru tohto testovania za účasti krajín, ktoré prejavili záujem o účasť v ňom. Indikátor, ktorý  bude v sebe zahŕňať viaceré oblasti testovania, by mal vyjadrovať jednoznačný progres/stagnáciu/pokles v tejto oblasti.

Odporúčané opatrenia: 
Implementácia kvalifikačných rámcov je jedným z možných riešení na prepojenie potrieb trhu práce a ponuky vzdelávacích inštitúcií. Rozvoj rámcov je kľúčom k vyššej transparentnosti vzdelávacích systémov, ich bližšej spolupráci na európskej i svetovej úrovni a významne posilňuje študijnú a pracovnú mobilitu. 
Je preto potrebné vyvinúť dostatočné úsilie o rozvoj kvalifikačného rámca v podmienkach SR v snahe prispieť k celoživotnému vzdelávaniu jednotlivca.

Prehľad prinesenej dokumentácie a miesto jej uloženia: 
Dokumentácia je uložená na SCV MŠVVŠ SR.

Prínos ZPC: 
Zasadnutie Poradného výboru EKR sa zaoberalo širokým spektrom aktuálnych otázok o implementácii európskeho kvalifikačného rámca. Bol predstavený proces prepojenia národné a európskeho rámca vo Francúzsku a plánované aktivity na podporu procesu implementácie EKR na európskej i národnej úrovni.
Skupina EÚ pre indikátory a benčmarky sa podrobne zaoberala predovšetkým správou o vývoji vzdelávacích politík v EÚ. Správa podrobne popisuje zapracovanie týchto oblastí do vzdelávacieho obsahu a obsahuje viacero porovnaní členských štátov v týchto oblastiach. 

Spôsob zverejnenia výsledkov ZPC, prenos získaných informácií: 
Správa zo ZPC bude zverejnená na internetovej stránke MŠVVŠ SR.

Súhlasím so zverejnením správy na internete.

Správu vypracoval: 	Jaroslav Juriga
Dátum:		21. 12. 2010

Správu schválil:        	Boris Sloboda